Document ID: 32005D0660

ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Σεπτεμβρίου 2005
σχετικά με κοινοτική χρηματοδοτική ενίσχυση στο πλαίσιο των έκτακτων μέτρων για την εξάλειψη του καταρροϊκού πυρετού του προβάτου στην Πορτογαλία το 2004 και το 2005
[κοινοποιηθείσα υπό τον αριθμό Ε(2005) 3446]
(Το κείμενο στην πορτογαλική γλώσσα είναι το μόνο αυθεντικό)
(2005/660/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 2,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (2), και ιδίως το άρθρο 3 παράγραφοι 3, 4 και 5 δεύτερη περίπτωση, και το άρθρο 5 παράγραφος 3,
Εκτιμώντας τα ακόλουθα:
(1)
Στις 24 Νοεμβρίου 2004 εμφανίστηκαν στην Πορτογαλία εστίες καταρροϊκού πυρετού του προβάτου. Η εμφάνιση της ασθένειας αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Για να προληφθεί η επέκταση της επιζωοτίας το ταχύτερο δυνατόν, η Κοινότητα πρέπει να συμμετάσχει χρηματοδοτικά στις επιλέξιμες δαπάνες στις οποίες υποβάλλεται το κράτος μέλος στο πλαίσιο των έκτακτων μέτρων για την εξάλειψη της ασθένειας, υπό τις προϋποθέσεις που προβλέπονται στην απόφαση 90/424/ΕΟΚ.
(3)
Η Επιτροπή έχει εκδώσει διάφορες αποφάσεις, μεταξύ των οποίων και την πιο πρόσφατη απόφαση 2005/393/ΕΚ, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (3), προκειμένου να καθοριστούν ζώνες εποπτείας και προστασίας και όροι τους οποίους πρέπει να πληρούν τα ζώα που αποτελούν το αντικείμενο μετακινήσεων από τις ζώνες αυτές.
(4)
Λόγω του ότι η ασθένεια μεταδίδεται αποκλειστικά από τα κουνούπια, από το σύνολο των μέτρων που προβλέπονται στο άρθρο 3 παράγραφος 2 της απόφασης 90/424/ΕΟΚ, τα μόνα που έχουν σχέση είναι εκείνα που στοχεύουν στην προστασία των ζώων από τις επιθέσεις των φορέων του ιού (χρήση εντομοκτόνων, έξοδος τις ώρες χαμηλής δραστηριότητας των φορέων του ιού) ή εκείνα που στοχεύουν στην πρόληψη της επέκτασης της επιδημίας μέσω των μετακινήσεων των ζώων (απόφαση 2005/393/ΕΚ). Η θανάτωση των ζώων που ανήκουν σε ευπαθή είδη δεν είναι σκόπιμη παρά μόνο στην περίπτωση κλινικώς προσβεβλημένων ζώων.
(5)
Λόγω της εξέλιξης της κατάστασης της ασθένειας, είναι σκόπιμο να εφαρμοστεί εκστρατεία εμβολιασμού στις ζώνες προστασίας που έχουν καθοριστεί γύρω από τις εστίες.
(6)
Ο εμβολιασμός είναι ένα μέτρο που επιτρέπει, συμπληρωματικά προς τα σχετικά μέτρα εξάλειψης:
α)
τη μείωση της θνησιμότητας των προβάτων·
β)
την πρόληψη της ιαιμίας στα βοοειδή και, επομένως, τη δυνατότητα μετακίνησης των βοοειδών από τις ζώνες που υπόκεινται σε περιορισμούς.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (4), τα κτηνιατρικά και φυτοϋγειονομικά μέτρα που λαμβάνονται σύμφωνα με τους κοινοτικούς κανόνες χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Ο δημοσιονομικός έλεγχος αυτών των ενεργειών εμπίπτει στα άρθρα 8 και 9 του προαναφερθέντος κανονισμού.
(8)
Η καταβολή της χρηματοδοτικής συνδρομής της Κοινότητας πρέπει να εξαρτάται από τον όρο ότι οι προγραμματισθείσες ενέργειες έχουν πράγματι εκτελεστεί και ότι οι αρχές παρέχουν κάθε αναγκαία πληροφορία εντός των προθεσμιών που έχουν καθοριστεί.
(9)
Στις 28 Δεκεμβρίου 2004, η Πορτογαλία παρουσίασε μια πρώτη εκτίμηση των δαπανών που πραγματοποιήθηκαν στο πλαίσιο των έκτακτων μέτρων για την εξάλειψη της ασθένειας· το ποσό της εκτίμησης, που επικαιροποιήθηκε στις 25 Φεβρουαρίου 2005, ανέρχεται σε 9 005 320 ευρώ.
(10)
Στο εξής, και εν αναμονή της εκτέλεσης των ελέγχων από την Επιτροπή, είναι σκόπιμο να καθοριστεί το ποσό της πρώτης δόσης χρηματοδοτικής βοήθειας που θα καταβάλει η Κοινότητα. Αυτή η πρώτη δόση πρέπει να ισούται με το 50 % της κοινοτικής συνδρομής η οποία καθορίζεται με βάση τις εκτιμώμενες δαπάνες για αποζημίωση των εκτροφέων για τα ζώα και τα λοιπά έξοδα.
(11)
Πρέπει να διευκρινιστεί η έννοια της «άμεσης και προσήκουσας αποζημίωσης των εκτροφέων» που χρησιμοποιείται στο άρθρο 3 της απόφασης 90/424/ΕΟΚ, καθώς και οι έννοιες των «λογικών πληρωμών» και των «δικαιολογημένων πληρωμών» και οι κατηγορίες επιλέξιμων δαπανών που ανήκουν στις «άλλες δαπάνες» που συνδέονται με την υποχρεωτική θανάτωση των ζώων.
(12)
Οι πορτογαλικές αρχές εκπλήρωσαν όλες τις τεχνικές και διοικητικές τους υποχρεώσεις όσον αφορά τα μέτρα που προβλέπονται στο άρθρο 3 της απόφασης 90/424/ΕΟΚ.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Έγκριση της εκστρατείας εμβολιασμού
Η εκστρατεία εμβολιασμού κατά του καταρροϊκού πυρετού του προβάτου την οποία εφαρμόζει η Πορτογαλία στις ζώνες που αναφέρονται στο παράρτημα Ι της απόφασης 2005/393/ΕΚ εγκρίνεται.
Άρθρο 2
Χορήγηση χρηματοδοτικής συνδρομής της Κοινότητας στην Πορτογαλία
Η Πορτογαλία πρέπει να λάβει χρηματοδοτική συνδρομή από την Κοινότητα για τις δαπάνες που πραγματοποίησε στο πλαίσιο των έκτακτων μέτρων εξάλειψης του καταρροϊκού πυρετού του προβάτου το 2004 και το 2005:
1)
που ανέρχεται στο 50 % των δαπανών που πραγματοποίησε για:
α)
την άμεση και προσήκουσα αποζημίωση των εκτροφέων που υποχρεώνονται να προβούν σε υποχρεωτική θανάτωση των ζώων τους στο πλαίσιο των μέτρων για την εξάλειψη των εστιών του καταρροϊκού πυρετού του προβάτου, οι οποίες εκδηλώθηκαν το 2004, σύμφωνα με τις διατάξεις του άρθρου 3 παράγραφος 2 έβδομη περίπτωση της απόφασης 90/424/ΕΚ και της παρούσας απόφασης·
β)
τις δαπάνες που συνδέονται με μέτρα καταστροφής των μολυσμένων ζώων, απεντόμωσης και τα έξοδα για την πραγματοποίηση του εμβολιασμού σύμφωνα με τους όρους που προβλέπονται, αντίστοιχα, στο άρθρο 3 παράγραφος 2 πρώτη και τρίτη περίπτωση, και στο άρθρο 3 παράγραφοι 4 και 5 δεύτερη περίπτωση της απόφασης 90/424/ΕΟΚ και σύμφωνα με την παρούσα απόφαση·
2)
μέχρι 100 % των δαπανών που πραγματοποιούνται για τις προμήθειες εμβολίων, υπό τους όρους που προβλέπονται στο άρθρο 3 παράγραφοι 4 και 5 δεύτερη περίπτωση της απόφασης 90/424/ΕΟΚ και στην παρούσα απόφαση.
Άρθρο 3
Ορισμοί
Για τους σκοπούς της παρούσας απόφασης, ισχύουν οι ακόλουθοι ορισμοί:
α)
«άμεση και προσήκουσα αποζημίωση»: η καταβολή, εντός 90 ημερών από τη θανάτωση των ζώων, αποζημίωσης η οποία αντιστοιχεί στην αγοραία αξία (τιμή την οποία θα έπρεπε κανονικά να εισπράξει ο ιδιοκτήτης του ζώου αμέσως πριν το ζώο μολυνθεί ή θανατωθεί, λαμβανομένων υπόψη της ικανότητας, της ποιότητας και της ηλικίας του) που είχαν τα ζώα αμέσως πριν από τη μόλυνση, τη θανάτωση ή την καταστροφή τους·
β)
«λογικές πληρωμές»: οι πραγματοποιηθείσες πληρωμές για την αγορά υλικών ή υπηρεσιών σε τιμές ανάλογες με τις αγοραίες τιμές πριν από την εκδήλωση του καταρροϊκού πυρετού του προβάτου·
γ)
«δικαιολογημένες πληρωμές»: οι πραγματοποιηθείσες πληρωμές για την αγορά υλικών ή υπηρεσιών που προβλέπονται στο άρθρο 3 παράγραφος 2 της απόφασης 90/424/ΕΟΚ, για τις οποίες αποδεικνύεται η φύση και η άμεση σύνδεση με την υποχρεωτική θανάτωση των ζώων στις εκμεταλλεύσεις.
Άρθρο 4
Τρόποι πληρωμής της χρηματοδοτικής συνδρομής
1. Με την επιφύλαξη του αποτελέσματος των ενδεχόμενων ελέγχων που προβλέπονται στο άρθρο 7, καταβάλλεται ένα πρώτο μέρος ύψους 1 000 000 ευρώ στο πλαίσιο της χρηματοδοτικής συνδρομής της Κοινότητας που προβλέπεται στο άρθρο 2, βάσει των δικαιολογητικών που υποβάλλει η Πορτογαλία σχετικά με την άμεση και προσήκουσα αποζημίωση των ιδιοκτητών για την υποχρεωτική θανάτωση, την καταστροφή των ζώων, την απεντόμωση της εκμετάλλευσης και, ενδεχομένως, τον εμβολιασμό των ζώων.
2. Το υπόλοιπο της χρηματοδοτικής συνδρομής της Κοινότητας που προβλέπεται στο άρθρο 2 θα καθοριστεί σε μεταγενέστερη απόφαση η οποία θα εκδοθεί σύμφωνα με τη διαδικασία που προβλέπεται στο άρθρο 41 της απόφασης 90/424/ΕΟΚ.
Άρθρο 5
Επιλέξιμες δαπάνες που καλύπτονται από τη χρηματοδοτική συνδρομή της Κοινότητας
1. Η χρηματοδοτική συνδρομή της Κοινότητας που προβλέπεται στο άρθρο 2 αφορά μόνον τις δικαιολογημένες και τις λογικές πληρωμές που συνδέονται με τις επιλέξιμες δαπάνες που αναφέρονται στο παράρτημα Ι.
2. Η μη τήρηση από τις πορτογαλικές αρχές της προθεσμίας πληρωμής που προβλέπεται στο άρθρο 3 στοιχείο α) συνεπάγεται μείωση των επιλέξιμων ποσών σύμφωνα με τους ακόλουθους κανόνες:
-
μείωση κατά 25 % για τις πληρωμές που πραγματοποιούνται μεταξύ 91 και 105 ημερών μετά τη θανάτωση των ζώων,
-
μείωση κατά 50 % για τις πληρωμές που πραγματοποιούνται από 106 έως 120 ημέρες μετά τη θανάτωση των ζώων,
-
μείωση κατά 75 % για τις πληρωμές που πραγματοποιούνται από 121 έως 135 ημέρες μετά τη θανάτωση των ζώων,
-
μείωση κατά 100 % για τις πληρωμές που πραγματοποιούνται μετά την πάροδο 136 ημερών από τη θανάτωση των ζώων.
Εντούτοις, η Επιτροπή μπορεί να εφαρμόσει διαφορετική κλιμάκωση ή/και ποσοστά μείωσης κατώτερα ή μηδενικά εάν για ορισμένα μέτρα αντιμετωπίζονται ιδιαίτερες συνθήκες διαχείρισης ή εάν η Πορτογαλία παράσχει βάσιμες αιτιολογήσεις.
3. Η χρηματοδοτική συνδρομή της Κοινότητας που προβλέπεται στο άρθρο 2 δεν περιλαμβάνει:
α)
το φόρο προστιθέμενης αξίας·
β)
τις αμοιβές των μόνιμων ή άλλων δημόσιων υπαλλήλων·
γ)
τις δαπάνες που συνδέονται με τη χρήση δημόσιου υλικού, εκτός από αναλώσιμα·
δ)
τις δαπάνες για τις θανατώσεις, εκτός από τις υποχρεωτικές·
ε)
τις αποζημιώσεις που είναι σωρευτικές με άλλα κοινοτικά μέτρα στήριξης, όπως οι επιδοτήσεις σφαγής, κατά παράβαση των κοινοτικών κανόνων·
στ)
τις αποζημιώσεις που συνδέονται με την κατεδάφιση ή την ανακαίνιση των κτιρίων, τις δαπάνες υποδομής και τις δαπάνες που συνδέονται με τις οικονομικές απώλειες και την ανεργία που σχετίζεται με την παρουσία της ασθένειας ή την απαγόρευση της απόκτησης νέων ζώων.
Άρθρο 6
Προϋποθέσεις για την πληρωμή και παραστατικά
1. Η χρηματοδοτική συνδρομή της Κοινότητας που προβλέπεται στο άρθρο 2 καταβάλλεται με βάση τα ακόλουθα:
α)
αίτηση, η οποία υποβάλλεται σύμφωνα με τα παραρτήματα ΙΙ, ΙΙΙα και ΙΙΙβ, εντός της προθεσμίας που καθορίζεται στην παράγραφο 2·
β)
τα δικαιολογητικά των δαπανών που προβλέπονται στο άρθρο 2, συμπεριλαμβανομένης επιδημιολογικής έκθεσης σχετικά με κάθε εκμετάλλευση στην οποία θανατώθηκαν ή καταστράφηκαν ζώα, καθώς επίσης και χρηματοοικονομικής έκθεσης·
γ)
τα πορίσματα των ενδεχόμενων επιτόπιων ελέγχων που διενεργεί η Επιτροπή, όπως προβλέπεται στο άρθρο 7.
Τα έγγραφα που αναφέρονται στο στοιχείο β) πρέπει να παραμένουν διαθέσιμα για τους επιτόπιους ελέγχους που διενεργεί η Επιτροπή.
2. Η αίτηση που αναφέρεται στην παράγραφο 1 στοιχείο α) υποβάλλεται σε ηλεκτρονική μορφή, σύμφωνα με τα παραρτήματα ΙΙ, ΙΙΙα και ΙΙΙβ, εντός 60 ημερολογιακών ημερών από την ημερομηνία κοινοποίησης της παρούσας απόφασης. Εάν δεν τηρηθεί η προθεσμία αυτή, η χρηματοδοτική συνδρομή της Κοινότητας μειώνεται κατά 25 % για κάθε μήνα καθυστέρησης.
Άρθρο 7
Επιτόπιοι έλεγχοι από την Επιτροπή
Η Επιτροπή, σε συνεργασία με τις αρμόδιες πορτογαλικές αρχές, μπορεί να διενεργεί επιτόπιους ελέγχους όσον αφορά την εφαρμογή των μέτρων που προβλέπονται στο άρθρο 2 και τις σχετικές δαπάνες.
Άρθρο 8
Παραλήπτης
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 15 Σεπτεμβρίου 2005.

Labels: 0
18
15
6